google/wiki40b huggingface dataset:
Raoul II de Tosny

Seier ved Hastings

Raoul kjempet i slaget ved Hastings. Tradisjonen sier han ga opp posisjonen som fanebærer, hans arvelige posisjon, for muligheten til å kjempe nærmere Vilhelm Erobreren, hertug av Normandie.
Selv om det ikke finnes nedtegnelser om hvordan han skikket seg i slaget, må han ha gitt et godt inntrykk. Orderic Vitalis forteller at Raoul de Tosny utmerket seg i flere kriger og ble belønnet blant de fremst av de normanniske adelsmenn med ære og rikdom. Han fikk flere eiendommer i Norfolk, og han gjorde siden Flamstead i Hertfordshire sitt fremste bosted i England, noe som er nedtegnet i Dommedagsboken. 
Han tjenestegjorde for tronen i seksti år, også for Vilhelms sønn hertug Robert Curthose, og sistnevnte tok han sammen med flere andre adelige parti med i hertug Roberts første opprør mot Vilhelm Erobreren. For dette ble han utvist og hans eiendommer ble konfiskert av kongen. Gjennom venner fikk han etterhvert nåde og sine eiendommer tilbake.

Familie

Raoul de Tosny giftet seg med Elisabeth eller Isabel de Montfort, datter av Simon I de Montfort, i 1077. Robert de Stafford var hans bror. Hans andre sønn, Raoul IV de Conches, var hans overlevende arving, og som giftet seg med Alice av Huntingdon, datter av Waltheof, jarl av Northumbria og Judith av Lens. Hans datter Godehilde ble gift med Baldwin I av Jerusalem.
Clifford Castle var en normannisk festning som ble reist av William FitzOsbern i 1070. Dennes arving fikk sine eiendommer konfiskert grunnet opprør i 1075, og festningen ble da gitt til Raoul de Tosny som holdt den direkte for kronen.

Strid med Guillaume av Evreaux

I henhold til Orderic Vitalis hadde han en feide med William eller Guillaume av Evreaux, greve av Évreux, og dennes hustru Helvise av Nevers som var «dyktig og overbevisende, men grusom og gjerrig». Grunnen til striden var et kvinnerov, bortførelsen av Agnes, datter av Richard av Evreux, bror til Guillaume. Det var spesielt Helvise som tok anstøt av kvinnerovet og benyttet all sin innflytelse hos sin mann og hos andre normanniske adelsmann for å få hevn. På motsatt side var Isabel de Montfort motstanderen. «Begge disse kvinnene», forteller Orderic Vitalis, «hadde store talegaver (...) De styrte sine menn, undertrykket deres vasaller, og inspirerte redsel på mange måter».
Det kom til åpen krig i 1091–1092 da Guillaume av Evreux angrep, men det ble oppnådd forsoning senere. De gikk dog sammen om å angripe Robert de Beaumont, 1. jarl av Leicesters land, grevskapet i Meulan. Sammen med sine to sønner Halbert og Elinance ble Raoul de Tosny drept i konflikten med Roger de Beaumont. Hans enke Isabel skal ha gått i kloster i Haute Bruyère (Belgia).
Temporitt

Temporitt (fransk: contre-la-montre, engelsk: Individual Time Trial eller ITT) er et sykkelritt med individuell start, det vil si at man kjører «mot klokka». 
Denne formen for sykling kan være både et løp i seg selv, eller den kan være en del av et større etapperitt, som for eksempel Tour de France.
I etapperitt er ofte den første etappen en kort tempoetappe. Dersom den er kortere enn 8 km kalles den prolog. Typisk distanse for temporitt utover i konkurransen er 50 – 60 km. Deltagerne starter enkeltvis med gjerne ett minutts mellomrom (to minutter for de siste startende) og har ikke lov til å hjelpe hverandre underveis. Den som ligger best an i sammendraget starter sist. Vanlige temporitt er som oftest unnagjort på rundt en time, mens en prolog bare kan ta rundt 10 minutter. Temporitt varer vesentlig kortere enn landeveisritt med fellesstart.
Det arrangeres også temporitt for lag.
Utstyret som brukes i temporitt er noe annerledes enn det som brukes i vanlig fellesstart. Syklene er mer aerodynamiske, og det brukes ofte hjelmer som er dråpeformet for å minske luftmotstanden. Hjulene er også annerledes. Bakhjulet er massivt og tungt, for å kunne opprettholde en høy hastighet samt for minske turbulensen og dermed øke stabiliteten. Forhjulet er noe lettere enn bakhjulet, slik at rytteren skal kunne svinge uten for store problemer. Sykkelrammen er vesentlig stivere enn på en tradisjonell sykkel. Alt i alt gjør dette at sykkelen går raskere, men den er også vesentlig mer ubehagelig å sykle på, som er grunnen til at disse syklene ikke brukes til annet enn temporitt.
Direktekrav

Subrogasjon

Subrograsjon vil si at kravet til debitor mot forrige kontraktsledd går over til kreditor (cessio legis). Kreditor vil dermed tre inn debitors opprinnelige rett overfor tidligere kontraktsledd.

Springende regress

Springende regress vil si at kreditor gjør sitt krav gjeldende overfor tidligere kontraktsledd innenfor rammene av det kravet som debitor har overfor tidligere kontraktsledd. Resultatet blir her det samme som om kreditor først retter sitt krav mot debitor og debitor deretter retter sitt regress-krav mot tidligere kontraktsledd.
Nordisk forum for Sør-Asia

Nordisk forum for Sør-Asia (NoFSA) er en nettverksorganisasjon for alle med en i bred forstand faglig eller yrkesmessig interesse for Sør-Asia, det vil si landene på det indiske subkontinent (Pakistan, India, Sri Lanka osv). 
Formålet er å forbedre og utvide kontakten mellom Norden og Sør-Asia. Nettverkets grunntanke er å arbeide på tvers av sektorer og landbakgrunn, og slik knytte sammen spredte ressursmiljøer innen næringsliv, forskning, utdanning, kultur, media m.m. 
NoFSA er hovedsakelig orientert mot den nordiske regionen, men har medlemmer fra hele verden.

Virksomhet

NoFSA drifter mailinglisten "nofsa-nett" og en Facebookside. Aktiviteten er jevn og høy. Medlemmene bruker nettverket til å utveksle informasjon om aktiviteter, publikasjoner, politikk, forskning mm. Mange bruker nettverket til å innhente informasjon eller diskutere ulike emner.

Bakgrunn og historikk

NoFSA har et styre og administreres ved Universitetet i Oslo.
Nettverket ble startet opp ved Universitetet i Oslo i 1996, under navnet Norsk forum for Sør-Asia og med ulike aktiviteter. Initiativtagerne var forskere og studenter ved Universitetet i Oslo. I 1998 fikk nettverket sin første nettside og ble registrert som en forening i Enhetsregisteret i Brønnøysund. I 2002 ble navnet endret til Nordic Forum for South Asia. Navneendringen reflekterer nettverkets etterhvert bredere nordiske og internasjonale orientering. Nettverkets første formelle leder var professor i Sør-Asias historie Pamela Price. NoFSA har med tiden utviklet seg til en ren nettverksorganisasjon.
Ida Blom

Utdanning og virke

Blom var født og oppvokst i Danmark og flyttet til Norge i 1954. Hun ble uteksaminert ved Universitetet i Bergen i 1961 og disputerte ved samme institusjon i 1972 med avhandlingen Kampen om Eirik Raudes land. Hennes forskning omfattet politisk og sosial historie i det 19. og 20. århundre, med vekt på kvinnehistorie. Videre var Blom involvert i sammenlignende forskning på internasjonalt nivå med hensyn til statlig velferdshistorie og nasjonalstatenes historie.
Blom var ansatt ved Historisk fakultet ved UIB fra 1962 til hun gikk av med pensjon. I 1985 ble hun Norges første professor i kvinnehistorie, og dessuten styreleder for UIBs humanistiske kvinneforskningssenter.

Verv og utmerkelser

I 1993 ble hun medlem av Det norske Videnskaps-Akademi, og i 1996 ble hun utnevnt til æresdoktor ved Københavns universitetet og dessuten  utenlandsk medlem av Kungl. Vitterhets Historie och Antikvitetsakademien i Sverige. Ida Blom ble sammen med Sølvi Sogner tildelt Sverre Steen-prisen i 2000 for Med kjønnsperspektiv på norsk historie (CAF, 1999). I 2006 ble hun æresmedlem i American Historical Association. Hun mottok Gina Krog-prisen i 2009. Ida Blom var også kommandør av St. Olavs Orden.
Ida Blom hadde gjennom årene flere internasjonale verv: Hun var medlem av UNESCO-kommisjonen i perioden 1983–'92, var en av grunnleggerne av og dessuten president for International Federation for Research in Women's History fra 1987 til 95, satt i redaksjonsrådene for flere internasjonale fagtidsskrifter og var hovedredaktør og medforfatter for Cappelens kvinnehistorie, som fikk Brageprisen i 1993.
I september 2008 ble Universitetet i Bergens bygg Allégaten 34 døpt Ida Bloms hus. Huset deles av Senter for kvinne- og kjønnsforskning og Senter for vitskapsteori.
Tim Duckworth

2013 - 2015

Ducksworth kom på 18.-plass i tikamp i USA-mesterskapet i friidrett for junior 2013, og i USAs Junior Olympics kom han på andreplass i høydehopp og tredjeplass i stavsprang. I 2014 kom han på sjetteplass i tikamp i USA-mesterskapet i mangekamp for junior (U20), med 7160 poeng, og i USA-mesterskapet i friidrett for junior 2014 kom han på sjetteplass i stavsprang. Han deltok i collegemesterskapet Southeastern Conference innendørs i 2015, og kom der på femteplass i sjukamp, og i Southeastern Conference utendørs kom han på femteplass i tikamp. I Junior-EM i friidrett 2015 kom han på 18.-plass i tikamp.

2016 - 2017

Han vant sjukamp i Rod McCravy Memorial innendørs i 2016, og kom på tredjeplass i lengdehopp i Tyson Invitational. Han deltok i NCAA-mesterskapet i friidrett innendørs 2016, og kom der på 13.-plass i sjukamp. I Southeastern Conference 2016 kom han på fjerdeplass i tikamp, og i NCAA-mesterskapet 2016 kom han på 11.-plass i tikamp. 
I 2017 kom han på fjerdeplass i høydehopp og sjetteplass i stavsprang i Southeastern Conference innendørs. Han kom på andreplass i sjukamp i NCAA-mesterskapet i friidrett innendørs. Hans beste plassering i Southeastern Conference 2017 var sjetteplass i stavsprang, og i NCAA-mesterskapet utendørs kom han på 19.-plass i tikamp. Han deltok i Britisk mesterskap i friidrett 2017, og kom der på fjerdeplass i lengdehopp. Han ble også tatt ut til å delta i U23-EM i friidrett 2017, men fullførte ikke tikampen der.

2018

I Southeastern Conference innendørs 2018 kom han på tredjeplass i lengdehopp og sjetteplass i stavsprang, og han vant tikamp i NCAA-mesterskapet i friidrett innendørs i mars 2018, med ny personlig rekord på 6188 poeng sammenlagt og personlig rekord også i høydehopp (2,17) og kulestøt (13,59). Han satte flere personlige rekorder i Spec Towns Invitational i Athens i Georgia, med 8,03 i lengdehopp, 13,71 i kulestøt og 44,12 i diskos. I collegemesterskapet National Relay Championships kom laget hans på tredjeplass på 4 x 100 meter stafett med tiden 39,35 sekunder. I Southeastern Conference utendørs 2018 fikk han bronse i lengdehopp og gull på 4 x 400 meter stafett, og han vant tikamp i NCAA-mesterskapet i friidrett i juni med ny personlig rekord på 8336 poeng. 
Den 1. juli vant han lengdehopp i Britisk mesterskap i friidrett 2018, og vant med det sin første britiske tittel i friidrett. Han deltok i EM i friidrett 2018, og kom der på femteplass i tikamp. Han satte der personlig rekord på 1500 meter (4:58,28) og i høydehopp (2,17 m).

2019

Duckworth fikk sølv i tikamp i EM i friidrett innendørs 2019, kun slått av Jorge Ureña fra Spania.
Helleristningene på Leiknes

Helleristningene på Leiknes er et av Norges største og mest spektakulære veideristningsfelt fra eldre steinalder. Feltet ligger på et svaberg et par kilometer sør for Korsnes i Tysfjord kommune, Nordland, på vestsiden og helt i munningen av Tysfjorden. Berget har fra gammelt av vært kalt Dyreberget, så ristningene må ha vært kjent lokalt i lange tider. Feltet ble imidlertid oppdaget av arkeologer først i 1915. Det ble første gang beskrevet inngående av Gutorm Gjessing i 1932. Feltet er skiltet av Nordland fylkeskommune.
Hovedfeltet dekker nesten 500 m², Det inneholder 33 mer eller mindre fullstendige dyrefigurer, alle framstilt som konturtegning og ganske naturtro, slik at det stort sett er meget enkelt å artsbestemme dem. De fem dyreartene er svane, elg, rein, bjørn og spekkhogger. Den største figuren er spekkhoggeren som er hele 7,6 meter lang. Men den kanskje mest kjente figuren er av to svaner som er tegnet sammen.
Normalt er helleristninger hugget i bergflaten, men Leiknesfeltet tilhører en gruppe veideristninger som er slipt inn i berget. Man antar at dette er et alderdommelig trekk, og at dette kanskje er noen av de aller eldste ristningene, kanskje så gamle som 9000 år før nåtid.
Lettpansret kjøretøy

Et lettpansret kjøretøy (engelsk infantry mobility vehicle (IMV)) er et lett pansret personellkjøretøy laget for patrulje- og oppklaringstjeneste. Rent konkret vil dette si en lettpansret bil og uttrykket pansret feltvogn er også mye brukt. IMV-navnet har kommet mer i bruk de senere årene for å differensiere lette firehjulstrekk pansret personellkjøretøy fra de tradisjonelle 8-hjuls kjøretøyene som er mer pansret og vesentlig tyngre.

Utvikling

Lettpansrete kjøretøy ble utviklet som en respons på moderne krigføring for å gi soldatene bedre beskyttelse mot ild fra håndvåpen, mindre eksplosiver og veibomber / landminer. Begrepet dekker også minebeskyttede kjøretøyer, som er i samme gruppe, men med ekstra god beskyttelse mot veibomber etc. utviklet og utvalgt gjennom det amerikanske MRAP-programmet. 
Den oppgraderte M1114 Humvee-veltvognen kan også sees på i dette lyset: Humvee hadde tidligere ingen pansring, gjennom å gi den dette kunne den tjenestegjøre i IMV-rollen. Joint Light Tactical Vehicle-programmet (JLTV) fulgte opp dette hvor målet var å erstatte deler av dagens HMMWVer med en familie mer kapable kjøretøyer mer bedre pansring og større nyttelast. En av årsakene er at selv om HMMWV ikke er beregnet på å pansres og brukes til oppklaring så har den i praksis vært brukt slik, og JLTV ble utviklet fra bunnen av (i perioden 2005-2015) til å være i en slik rolle.
Carlos Mozer

Landslaget

Carlos Mozer spilte 32 landskamper for Brasils herrelandslag. Han ble tatt ut i Brasils tropp til Copa América 1983 og VM i fotball 1990.
Fyrstedømme

Fyrstedømme (fra tysk: Fürstentum) er betegnelsen på en stat hvor monarken er en fyrste eller fyrstinne. Navnet fyrstedømme brukes tidvis også som et generelt navn på stater ledet av kongelige av lavere rang, slik som storhertugdømmer hvor monarken er en storhertug eller storhertuginne. Per i dag er det ingen hertugdømmer som er en selvstendig stat, men Luxembourg er et eksempel på et selvstendig storhertugdømme.
Fyrstedømmer har eksistert i tidligere og moderne sivilisasjoner i Afrika, Asia, Europa og Oseania. Andorra, Liechtenstein og Monaco er fortsatt selvstendige fyrstedømmer.
Fram til tidlig på 1900-tallet fantes det også fyrstedømmer i Frankrike, Tyskland, Italia, Portugal og Spania. Noen av disse var suverene stater, mens andre ikke var det.
David Bisconti

Landslaget

David Bisconti spilte 5 landskamper for Argentinas herrelandslag.
Narva-Jõesuu

Historie og severdigheter

Byen hadde sitt høydepunkt på 1870-tallet, da jernbanen mellom Tallinn og St. Petersburg ble åpnet. Narva-Jõesuu ligger i den nordøstlige enden av europavei 9 (E9), som starter i Cabo de São Vicente i Portugal. E9 er ca. 5 000 km lang.
Takket være en tolv kilometer lang hvit sandstrand – en av de beste i Estland – har Narva-Jõesuu lenge vært en populær sommerdestinasjon. I det 19. århundre og tidlig 20. århundre var det en populær spaby for adelsmenn fra St. Petersburg, som ligger mindre enn 150 km østover. Under den sovjetiske okkupasjonen ble Narva-Jõesuu besøkt i stort antall innbyggere derfra. De første årene etter uavhengigheten fra Russland var det lite besøkende i Narva-Jõesuu, og spaanleggene forfalt. I de seneste årene er noen av anleggene restaurert, og antallet turister er økende. De fleste turistene er enten fra Estland eller Russland.
Den berømte maleren Ivan Šiškin (1832-1898) arbeidet mye i Narva-Joesuu. Det står en furu i Narva-Joesuu som kalles «Sisjkin-furuen» eller «kyssefuruen», som nygifte besøker for å oppnå hell og lykke. Et rykte sier at furuen var blant dem Šiškin avbildet på et av sine mange skogsmalerier. Det ryktes også at det np ikoniske maleriet «Tre bjørner» (The Three Bears) ble malt i et skogholt ved byen. Opprinnelig het maleriet «Morgen i furuskogen» (Morning in a Pine Forest), mens bjørnene ble malt inn senere av Konstantin Savitski.
AK-130

AK-130 er en automatisk skipskanon med et kaliber på 130 mm.
Skuddvidde 23000 meter - skuddtakt 90 skudd i minuttet.
Alte Pinakothek

Alte Pinakothek er et kunstmuseum i München, innviet i 1836.
Muséet huser verker av blant annet Peter Paul Rubens, Anthonis van Dyck, Rafael, Leonardo da Vinci, Tizian, Tintoretto, Rembrandt, Frans Hals og Albrecht Dürer.
Enlightenment Foundation Libraries

Enlightenment Foundation Libraries (EFL) er et sett med grafiske biblioteker som vokste frem av utviklingen av Enlightenment, en vindustjener som benytter Wayland. Biblioteket ble skapt for versjon 0.17 av vindustjeneren. Prosjektets fokus er å lage et fleksibelt, men likevel kraftfullt og brukervennlig sett med verktøy. Bibliotekene er portable og fungerer på mobile enheter slik som smarttelefoner og nettbrett.
EFL er utviklet av Enlightenment,org med en del sponsorstøtte fra Samsung, ProFUSION og Free.fr. EFL er fri og åpen programvare
Antonio José de Sucre

Bakgrunn

Sucre ble født inn i en velstående og framstående familie i 1795 i Cumaná, som da var del av det spanske visekongedømmet Ny-Granada, og som i dag ligger i Sucre-staten i Venezuela. Antonio var sønnen til Vicente de Sucre y García de Urbaneja og hans kone María Manuela de Alcalá y Sánchez Ramírez de Arellan. Det er litt uenighet om Sucres bakgrunn; ifølge en venezuelansk genealog var Sucre etterkommer av Charles de Succre, et medlem av en fransk-flamsk familie som ble utnevnt av den spanske kongen til guvernør over Cuba. Ifølge det tyske Lexikon des Judentums var Sucre etterkommer av en bayersk jødisk familie kalt Zucker.

Etter selvstendigheten

Sucre ble valgt til Bolivias president i 1826, men ble etter hvert misfornøyd med den politiske utviklingen. President Sucre trakk seg i 1828, da en større bevegelse gikk imot Bolívar, hans tilhengere og grunnloven han hadde skrevet for landet. Sucre flytta til Quito, hjembyen til kona Mariana de Carcelén y Larrea, markise av Solanda (født 27. juli 1805 i Quite, død 15. desember 1861 samme sted), datter av Felipe de Carcelén y Sánchez de Orellana og Teresa de Larrea y Jijón. Han var aldri helt tilfreds med politikk, og tenkte å trekke seg fra den. 7. juni samme år fikk han en sønn utenfor ekteskap med Manuela de la Concepción de Roxas y Iñíguez (født i Tarija 13. desember 1809). Sønnen fikk navnet Pedro César de Sucre y Roxas.
Sent i 1828, på Bolívars oppfordring, valgte Gran Colombias kongress Sucre til sin kongresspresident. De hadde også intensjoner om å utnevne ham til Bolívars etterfølger som president, men det skjedde ikke, siden Sucre sannsynligvis ville ha nektet. Sucre ble oppnevnt som medlem av den kommisjonen som under José Antonio Páez' ledelse dro til Venezuela i 1829 for å slå ned politisk separatisme blant lokale myndigheter der. Denne vanskelige oppgaven bidro til Sucres fortsatte misnøye med det politiske miljøet i Gran Colombia. Det samme året fikk han for øvrig også sin eneste ektefødte datter, som ble døpt Teresa de Sucre y Carcelén. Hun ble født i Quito 30. juni 1829, og døde der 15. november 1831.
Målselvfjorden

Målselvfjorden er en fjordarm av Malangen i Lenvik og Målselv kommuner i Troms. Fjorden er 16 kilometer lang og strekker seg sørover fra innløpet mellom Sultindvikneset i vest og Målnesodden i øst, til Karlstad i botnen av fjorden. Fjorden har navn etter Målselva, som munner ut innerst i fjorden.
Bygda Sultindvik (Ytre og Indre) ligger på vestsiden av fjorden like ved innløpet. Litt lenger inn i fjorden ligger bygda Målsnes på motsatt side. I den indre delen av fjorden ligger Ingvardholmen, Olderholmen og Killingholmen. Fylkesvei 854 går langs østsiden av fjorden fra Målsnes og ned mot Olsborg. På vestsiden går Fv261 i den ytre delen, mens Fv179 går langs den indre delen.
Farmasiliv

Farmasiliv er Farmasiforbundets medlemsblad. Bladet inneholder blant annet artikler om Farmasiforbundets arbeid, bransjenyheter og fagsaker. Bladet kommer ut fem ganger pr. år. Redaktør er Trygve Bergsland.
Trinity (elv i Texas)

Navn

Caddo-indianerne i det sentrale Texas kalte elven Arkikosa. Stammre nær kysten kalt den Daycoa. Den spanske oppdageren Alfonso de León ga elva dens spanske navn i 1690, til ære for Den hellige Treenighet. Dette ble senere anglifisert.
Årbok for Nordmøre

Årbok for Nordmøre, er en årbok som kommer ut i Kristiansund. Den dekker region- og lokalhistorisk stoff fra Kristiansund og Nordmøre.
Fra 1982 til 1994 ble boka utgitt i fellesskap av Nordmøre Museum og Nordmøre Historielag. Boka var en fortsettelse av Årsskrift for Nordmøre Historielag.
Fra 1995 har Nordmøre Historielag vært alene om utgivelsen av Årbok for Nordmøre, mens Nordmøre Museum har utgitt Årbok for Nordmøre Museum fra 1995 til 2003.
Volgafinske språk

Volgafinske språk er en gren av den finsk-ugriske språkgruppen som utgjøres av de mariske språkene vestmarisk og østmarisk samt de mordvinske språkene ersja og moksja.
New Traditional

New Traditional er et countryalbum (studioalbum) av Alan Jackson utgitt på Americana Records i 1987. Albumet var Jacksons debutalbum, men det ble ingen suksess. Et par år senere signerte Jackson kontrakt med plateselskapet Arista.
Arvernerne

Arvernerne (latin: Arverni) var en gallisk folkegruppe eller stamme. Stammen holdt til i dagens Auvergne i Frankrike, som henter sitt navn fra arvernerne. Som en av de mektigste stammene i antikkens Gallia sto arvernerne flere ganger mot romernes ekspansjon inn i området. Deres viktigste høyborg var Gergovia, nær dagens commune Clermont-Ferrand.

Gallerkrigene

Arvernerne kom til å spille en viktig rolle under gallerkrigene, utkjempet av Julius Cæsar fra år 58-51 f.Kr. I begynnelsen forsøkte arverniske adelige å unngå å konfrontere Cæsar ved hans første tokt inn i Gallia. Romerne henrettet lederen Celtillus, i et forsøkt på å sikre herredømme over alle gallere. I år 52 f.Kr. samlet Celtillus' sønn, Vercingetorix, hans støttespillere for å ta opp kampen mot romerne, men ble fordrevet fra Gergovia av de adelige – blant annet hans onkel Gobanitio. Han begynte deretter å samle en stor hær i landet, og vendte tilbake byen hvor han kastet ut sine motstandere, og ble erklært konge. Da dette var fullført opprettet Vercingetorix en allianse med minst 15 gallerstammer, og ba om at stammehøvdingenes sønner skulle være med ham for å vise deres troskap. Han ledet så majoriteten av gallerne i slaget ved Gergovia mot Julius Cæsar, og hans kavaleri gjorde stor skade ved å jakte ned de romerske troppene. Etter Julius Cæsar redde halvparten av sine legioner, og mottok forsyninger fra andre gallere, dro han lengre nord for å møte svakere motstand. Vercingetorix ble beseiret av Cæsar i slaget ved Alesia, etter flere måneder som legionærene hadde brukt på å bygge militærutstyr for å stanse de galliske soldatene. Etter flere uker med støtte fra de vestgallerne, som sendte store hærer for å hjelpe Vercingetorix, var gallerne nær å samles to ganger før solnedgangen. Da de vestgalliske stammene bestemte seg for å dra, overga Vercingetorix seg for å redde folket i Alesia.
Arvernernes områder, og over 75 prosent av gallerne (allierte og undersåtter av avernerne og Vercingetorix) ble så inkorporert i det romerske imperiet, noe som tredoblet størrelsen av skatteinntekt, og befolkning.
Dresden gasskraftverk

Dresden gasskraftverk er et varmekraftverk under bygging ved byen Dresden i delstaten Ohio i USA. Det skal få en installert produksjonskapasitet på 580 MW. Brenselkilden blir naturgass. Operatør og eneste eier er energiselskapet American Electric Power. Anlegget ble påbegynt 2007, og byttet eier da AEP kjøpte det prosjekterte anlegget 19. september 2007. I 2009 stoppet arbeidene opp som følge av den økonomiske krisen, og det er avtalt å gjenoppta utbyggingen i 2012.